Најзад, Германик је обишао место чувене битке у Теутобуршкој шуми где је Арминије 9. године уништио римску војску од око 20.000 људи. Германик је наредио да се расути остаци побијених римских војника достојно сахране и затим је повео поход на територију Херуска. Међутим, Арминије је из заседе потукао римску коњицу тако да је Германик натеран на повлачење. Римски војсковођа је половину војске послао да се у Галију врати јужним путем, али је ова војска трпела сталне нападе Германа. Други део војске Германик је одвео на обалу Северног мора и одатле се, уз многе губитке због лошег времена, флотом вратио на територије под римском контролом.